CELEX: C2005/045/57
Language: el
Date: 2005-02-19 00:00:00
Title: Υπόθεση T-459/04: Προσφυγή του Jorge Manuel Pinheiro de Jesus Ferreira κατά της Επιτροπής των Ευρωπαϊκών Κοινοτήτων που ασκήθηκε στις 22 Νοεμβρίου 2004

19.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/25
            
         Προσφυγή του Jorge Manuel Pinheiro de Jesus Ferreira κατά της Επιτροπής των Ευρωπαϊκών Κοινοτήτων που ασκήθηκε στις 22 Νοεμβρίου 2004
   (Υπόθεση T-459/04)
   (2005/C 45/57)
   Γλώσσα διαδικασίας: η γαλλική
   Ο Jorge Manuel Pinheiro de Jesus Ferreira, κάτοικος Βρυξελλών, εκπροσωπούμενος από τον Georges Vandersanden, δικηγόρο, άσκησε ενώπιον του Πρωτοδικείου των Ευρωπαϊκών Κοινοτήτων στις 22 Νοεμβρίου 2004 προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 18ης Μαρτίου 2004 με την οποία ο προσφεύγων κατατάχθηκε στον βαθμό A5, κλιμάκιο 3,
            
         
               —
            
            
               να υποχρεώσει την Επιτροπή να καταβάλει στον προσφεύγοντα τη διαφορά μεταξύ των αποδοχών του βαθμού A5, κλιμάκιο 3, και των αποδοχών που αντιστοιχούν στον αμέσως υψηλότερο βαθμό, καθώς και τόκους υπερημερίας επί της διαφοράς αυτής με ετήσιο επιτόκιο 5,75 % από την 1η Δεκεμβρίου 2002,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων, υπάλληλος της Επιτροπής, υπέβαλε αίτηση για μια θέση βαθμού A5/A4 στον φορολογικό και τελωνειακό τομέα. Η αίτησή του έγινε δεκτή και ο ίδιος κατατάχθηκε στον βαθμό A5, κλιμάκιο 3. Ο προσφεύγων προσβάλλει την τελευταία αυτή απόφαση, ισχυριζόμενος ότι έπρεπε, λόγω των ιδιαίτερων προσόντων του και των εξαιρετικών ικανοτήτων του, να καταταγεί στον βαθμό Α4. Συναφώς ο προσφεύγων υποστηρίζει ότι υπήρξε πρόδηλο σφάλμα εκτιμήσεως κατά την εφαρμογή του άρθρου 31 του Κανονισμού Υπηρεσιακής Καταστάσεως (ΚΥΚ).
   Ο προσφεύγων ισχυρίζεται επίσης ότι προσβλήθηκαν τα δικαιώματα άμυνάς του, διότι η καθής δεν του παρέσχε τη δυνατότητα να διατυπώσει την άποψή του πριν από τη λήψη της προσβαλλόμενης απόφασης.
   Τέλος, ο προσφεύγων ισχυρίζεται ότι συντρέχει παράβαση του άρθρου 253 ΕΚ, καθόσον η προσβαλλόμενη απόφαση δεν είναι αιτιολογημένη ή, επικουρικά, δεν είναι επαρκώς αιτιολογημένη.